“RADIOChASTOTA SPEKTRINING TEXNIK NAZORAT TIZIMIDAN FOYDALANISh UChUN ASBOB-USKUNALAR ETKAZIB BERISh, MONTAJ QILISh, SOZLASh VA IShGA TUShIRISh (IKKINChI BOSQICh)” LOYIHASINI AMALGA OShIRISh TO‘G‘RISIDA

O‘zbekiston Respublikasining radiochastota resursini himoya qilish tizimini yanada takomillashtirish, undan foydalanish ustidan monitoringni ta’minlash, respublikaning butun hududida radionurlar manbalari bilan ijozat berilmagan ishlar olib borilishini o‘z vaqtida aniqlash va ularga barham berish maqsadida Vazirlar Mahkamasi qaror qiladi:
 1. O‘zbekiston aloqa va axborotlashtirish agentligining “Kurt Mitterfelner GmbX” firmasi (Germaniya) bilan birgalikda “Radiochastota spektrining texnik nazorat tizimidan foydalanish uchun asbob-uskunalar yetkazib berish, montaj qilish, sozlash va ishga tushirish (ikkinchi bosqich)” loyihasini amalga oshirish to‘g‘risidagi taklifiga rozilik berilsin.
 2. Quyidagilar:
 loyihaning umumiy qiymati 6060,4 ming yevroni, shu jumladan erkin muomaladagi valyutadagi xarajatlari — 6008,6 ming yevroni va milliy valyutada — 51,8 ming yevroga teng summani tashkil etishi;
 O‘zbekiston aloqa va axborotlashtirish agentligining Elektromagnit moslik markazi tomonidan “Kurt Mitterfelner GmbX” firmasi (GFR) bilan qurilishning ikkinchi bosqichi bo‘yicha radiochastota spektri texnik-nazorat tizimiga asbob-uskunalar yetkazib berish, montaj qilish, sozlash va foydalanishga topshirish uchun 5 730 ming yevro miqdorida kontrakt tuzilganligi;
 O‘zbekiston aloqa va axborotlashtirish agentligining Elektromagnit moslik markazi jalb etilayotgan kreditlar bo‘yicha qarz oluvchi ekanligi ma’lumot uchun qabul qilinsin.
 3. “Radiochastota spektrning texnik nazorat tizimidan foydalanish uchun asbob-uskunalar yetkazib berish, montaj qilish, sozlash va ishga tushirish (ikkinchi bosqich)” loyihasining texnik-iqtisodiy ko‘rsatkichlari 1-ilovaga* muvofiq tasdiqlansin.
 4. Belgilansinki, ko‘rsatib o‘tilgan kontraktni moliyalashtirish quyidagi tartibda amalga oshiriladi:
 kontrakt qiymatining 859,5 ming yevro miqdoridagi 15 foizi KfV Bankining (Germaniya) Elektromagnit moslik markaziga 4 yil muddatda qaytarish sharti bilan berilayotgan krediti hisobiga;
 kontrakt qiymatining 4870,5 ming yevro miqdoridagi 85 foizi KfV Bankining (Germaniya) Elektromagnit moslik markaziga “Germes” eksport-kredit agentligining (Germaniya) 5 yil muddatda qaytarish sharti bilan berilayotgan sug‘urta qoplamasi ostidagi krediti hisobiga.
 Belgilab qo‘yilsinki, asosiy qarzni, foizlarni, vositachilik haqini va jalb etilayotgan ko‘rsatib o‘tilgan kreditlarga xizmat ko‘rsatish bilan bog‘liq xarajatlarni qaytarish Elektromagnit moslik markazining o‘z mablag‘lari hisobiga 2 va 3-ilovalarga* muvofiq amalga oshiriladi.
 5. O‘zbekiston aloqa va axborotlashtirish agentligining Elektromagnit moslik markazi ko‘rsatib o‘tilgan loyihani moliyalashtirish bo‘yicha xorijiy bank — KfV Banki (Germaniya) bilan belgilangan tartibda kredit bitimlari tuzsin.
 6. O‘zbekiston Respublikasi Moliya vaziri Markaz bilan qonun hujjatlarida belgilangan tartibda kafolat bitimi tuzib, Elektromagnit moslik markazining to‘lov majburiyatlari bo‘yicha xorijiy bankka kafolat berishga vakil qilinsin.
 7. O‘zbekiston Respublikasi Adliya vazirligi xorijiy bankni qoniqtiradigan shakl bo‘yicha O‘zbekiston Respublikasi Hukumatining kafolatlari yuzasidan yuridik xulosa bersin.
 8. O‘zbekiston Respublikasi Tashqi iqtisodiy aloqalar agentligi Elektromagnit moslik markazining “Kurt Mitterfelner GmbX” firmasi bilan tuzgan kontraktini belgilangan tartibda ekspertizadan o‘tkazsin.
 9. “Kurt Mitterfelner GmbX” xorijiy kompaniyasi, xorijiy bank va “Germes” eksport-kredit agentligi ushbu loyiha doirasida O‘zbekiston Respublikasi hududidagi manbadan norezidentlardan undiriladigan daromad (foyda) solig‘i to‘lashdan ozod qilinsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Aripov zimmasiga yuklansin.